proxectonos/corpus_dominio_legal_administrativo_tmp huggingface dataset:
ORDE do 3 de xuño de 2008 pola que se amplía a dotación orzamentaria da Orde do 28 de decembro de 2007 pola que se establecen as bases para a concesión de determinadas axudas destinadas ao apoio das explotacións porcinas e cunícolas para a realización de accións tendentes á mellora da calidade das súas producións, baseadas na execución de programas de prevención sanitaria.
CONSELLERÍA DO MEDIO RURAL — III. OUTRAS DISPOSICIÓNS — 09/06/2008

A orde da Consellería do Medio Rural do 28 de decembro de 2007 (DOG nº 10, do 15 de xaneiro de 2008) establece as bases para a concesión de axudas excepcionais que en réxime de concorrencia competitiva se lles poderán conceder aos titulares de explotacións porcinas ou cunícolas galegas para sufragar gastos realizados en determinadas actuacións de prevención sanitaria nas súas explotacións, e convócanse para o ano 2008.
No artigo 13 desta, detállanse as aplicacións orzamentarias e o importe económico previsto para o financiamento das devanditas axudas, e no parágrafo 13.2, sinálase que os importes dos orzamentos xerais da Comunidade Autónoma de Galicia cos que se financian poden incrementarse con fondos estatais ou autonómicos, de ser procedente.
Procede ampliar a dotación orzamentaria consignada inicialmente para a concesión das mencionadas axudas, dado que se dispón de remanentes de crédito no mesmo programa de gasto.
En consecuencia, de acordo co disposto no artigo 30.I.3 do Estatuto de autonomía de Galicia e facendo uso das facultades que me confiren o artigo 14 da Lei 9/2007, do 13 de xuño, de subvencións de Galicia, así como en uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.
1. Amplíase a dotación orzamentaria que se establece no artigo 13 da orde desta consellería do 28 de decembro de 2007 (DOG nº 10, do 15 de xaneiro), pola que se establecen as bases para a concesión de determinadas axudas destinadas ao apoio das explotacións porcinas e cunícolas para a realización de accións tendentes á mellora da calidade das súas producións, baseadas na execución de programas de prevención sanitaria e convócanse para o 2008.
2. O incremento da dotación será de 300.000  con cargo á aplicación orzamentaria 2008 11 03 713 E 770.3 e de 972.330 euros con cargo á aplicación orzamentaria 2008 11 03 713 E 770.1 dos orzamentos xerais da Comunidade Autónoma de Galicia para o ano 2008.
3. En todo caso, a concesión das axudas reguladas na devandita orde estará limitada ás disponibilidades orzamentarias.
Disposición adicional
Única.-A ampliación de crédito prevista no artigo único desta orde non afecta o prazo de presentación de solicitudes establecido na mencionada Orde do 28 de decembro de 2007.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de xuño de 2008.
Alfredo Suárez Canal
Conselleiro do Medio Rural
RESOLUCIÓN do 15 de maio de 2008, da Secretaría Xeral de Política Lingüística, pola que se lles dá publicidade aos convenios de colaboración subscritos por esta secretaría xeral no primeiro cuadrimestre do ano 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/06/2008

Para os efectos do previsto no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase darlles publicidade aos convenios de colaboración subscritos pola Secretaría Xeral de Política Lingüística no primeiro cuadrimestre do ano 2008, os cales se relacionan no anexo desta resolución.
Santiago de Compostela, 15 de maio de 2008.
María Sol López Martínez
Secretaria xeral de Política Lingüística
Ver referencia pdf "11000D003P036.PDF"
RESOLUCIÓN do 16 de maio de 2008 pola que se publican os convenios de colaboración subscritos pola Axencia Galega de Desenvolvemento Rural (Agader) no primeiro cuadrimestre de 2008.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 09/06/2008

De conformidade co disposto no artigo 11 da Lei 4/2006, do 30 de xuño, de transparencia e boas prácticas na Administración pública galega, publícase a relación dos convenios de colaboración subscritos pola Axencia Galega de Desenvolvemento Rural-Agader no primeiro cuadrimestre de 2008, que figuran no anexo.
Santiago de Compostela, 16 de maio de 2008.
Edelmiro López Iglesias
Director xeral de Axencia Galega de Desenvolvemento Rural
Ver referencia pdf "11000D006P039.PDF"
RESOLUCIÓN do 27 de maio de 2008 pola que se fai pública a adhesión de diversas asociacións mexilloeiras ao convenio de colaboración entre o Instituto Galego de Promoción Económica (Igape) e as organizacións máis representativas dos intereses dos sectores implicados na produción, manipulación e transformación do mexillón na comunidade autónoma, para a habilitación dunha liña de financiamento específica para as empresas galegas produtoras de mexillón.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 16/06/2008

O Consello de Dirección do Igape, na súa xuntanza do 8 de febreiro de 2008, acordou por unanimidade dos seus membros asistentes a aprobación das bases reguladoras das axudas para a habilitación dunha liña de financiamento específica para as empresas galegas produtoras de mexillón, instrumentadas mediante convenio de colaboración entre o Instituto Galego de Promoción Económica (Igape), as entidades financeiras adheridas e as asociacións de produtores colaboradoras. Estas bases foron publicadas mediante Resolución do 3 de abril de 2008 (DOG nº 69, do 10 de abril).
Xunto co texto das devanditas bases publicouse a relación de entidades financeiras e de asociacións de produtores que se adheriron ao convenio.
Téndose ratificado durante o mes de maio de 2008 a adhesión de diversas asociacións mexilloeiras ao convenio, cómpre facelo público.
Polo que antecede, en virtude das facultades que teño conferidas mediante o artigo 12 a) da Lei 5/1992, do 10 de xuño, de creación do Instituto Galego de Promoción Económica, e o artigo 11.1º a) do Decreto 317/1992, do 12 de novembro, polo que se aproba o regulamento do Igape,
RESOLVO:
Facer pública a adhesión da Asociación de Acuicultores Mejilloneros de Galicia (Acuimega), Asociación de Productores Mejilloneros San Amaro, Egrome Sociedad Cooperativa Galega e Asociación de Mexilloeiros Xidoiros á relación de asociacións de produtores adheridas ao convenio de colaboración entre o Instituto Galego de Promoción Económica (Igape) e as organizacións máis representativas dos intereses dos sectores implicados na produción, manipulación e transformación do mexillón na comunidade autónoma, para a habilitación dunha liña de financiamento específica para as empresas galegas produtoras de mexillón, asinado o 1 de abril de 2008.
Santiago de Compostela, 27 de maio de 2008.
Álvaro Álvarez-Blázquez Fernández
Director xeral do Instituto Galego de Promoción
Económica
ORDE do 27 de maio de 2008 pola que se abre un novo prazo de presentación das solicitudes e se modifica a máxima porcentaxe subvencionable dos equipos que se acollan ao abeiro da Orde do 4 de marzo de 2008 pola que se establecen as bases reguladoras para a concesión de axudas en réxime de concorrencia competitiva, das subvencións para a substitución de guindastres-torre desmontables para obras na Comunidade Autónoma de Galicia no ano 2008 (IN420A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 16/06/2008

A Consellería de Innovación e Industria ditou a Orde do 4 de marzo de 2008 pola que se establecen as bases reguladoras para a concesión de axudas en réxime de concorrencia competitiva, das subvencións para a substitución de guindastres-torre desmontables para obras na Comunidade Autónoma de Galicia (Diario Oficial de Galicia nº 52, do 13 de marzo).
Na citada disposición establécese que o prazo de presentación das solicitudes será dun mes contado a partir do día seguinte ao da publicación desta orde no Diario Oficial de Galicia, así como que a contía máxima da subvención neta equivalente poderá alcanzar ata o 20% do custo do investimento subvencionable.
Tendo en conta a desaceleración que está a sufrir o sector da construción, na súa actividade produtiva considérase necesario abrir un novo prazo de presentación de solicitudes, así como o incremento da contía máxima do investimento subvencionable.
En consecuencia, en uso das atribucións que me foron conferidas,
DISPOÑO:
Artigo único.-Abrir un novo prazo para a presentación das solicitudes, que será dun mes contado a partir do día seguinte ao da publicación desta orde no Diario Oficial de Galicia, así como a contía máxima da subvención neta equivalente, que poderá alcanzar ata o 40% do custo do investimento subvencionable, a cal se aplicará a todos os beneficiarios, tanto aos que solicitaron a axuda no primeiro prazo de presentación das solicitudes, como aos que presenten neste novo prazo.
Para todo o non previsto nesta orde, atenderase ás bases reguladoras e a convocatoria da Orde do 4 de marzo de 2008, polo que se establecen as bases reguladoras para a concesión, en réxime de concorrencia competitiva, das subvencións para a substitución de guindastres-torre desmontables na Comunidade Autónoma de Galicia no ano 2008 (DOG nº 52, do 13 de marzo).
Santiago de Compostela, 27 de maio de 2008.
Fernando Xabier Blanco Álvarez
Conselleiro de Innovación e Industria
ORDE do 5 de xuño de 2008 pola que se amplía a dotación orzamentaria da Orde do 27 de decembro de 2007, pola que se establecen as bases reguladoras para a concesión, en réxime de concorrencia competitiva, de subvencións a empresas galegas do sector téxtil-moda-confección para a realización de actuacións e estratexias de promoción e internacionalización, e se procede á súa convocatoria (IN515B).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 13/06/2008

A Orde do 27 de decembro de 2007, publicada no Diario Oficial de Galicia nº 3, do 11 de xaneiro, establece as bases reguladoras para a concesión, en réxime de concorrencia competitiva, de subvencións a empresas galegas do sector téxtil-moda-confección para a realización de actuacións e estratexias de promoción e internacionalización, e se procede á súa convocatoria (IN515B).
No seu artigo 3 precísase a aplicación orzamentaria e o importe económico previsto para o financiamento das devanditas subvencións e, no seu parágrafo 1º, sinálase que o importe inicial se entenderá máximo sen prexuízo de ulteriores variacións producidas como consecuencia da existencia dunha maior dispoñibilidade orzamentaria.
Co obxecto de poder amparar todas as solicitudes, e posto que a dotación inicial resulta insuficiente, tramítase o correspondente expediente de ampliación de crédito, polo que cómpre, mediante esta orde, ampliar a dotación orzamentaria consignada inicialmente para a concesión das mencionadas subvencións.
En consecuencia, de acordo co disposto no artigo 30 do Estatuto de autonomía de Galicia e facendo uso das facultades que me confire a Lei 9/2007, do 13 de xuño, de subvencións de Galicia, e a Lei 1/1983, reguladora da Xunta e da súa Presidencia,
DISPOÑO:
Artigo único.
1. Amplíase a dotación orzamentaria que se establece na orde desta consellería do 27 de decembro de 2007, publicada no Diario Oficial de Galicia nº 3, do 11 de xaneiro, pola que se establecen as bases reguladoras para a concesión, en réxime de concorrencia competitiva, de subvencións a empresas galegas do sector téxtil-moda-confección para a realización de actuacións e estratexias de promoción e internacionalización, e se procede á súa convocatoria (IN515B).
2. O incremento da dotación será de 12.100 euros, con cargo á aplicación orzamentaria 10.04.741A.770.3 dos orzamentos xerais da Comunidade Autónoma de Galicia para o ano 2008.
Unha vez efectuado este incremento, o importe total da dotación orzamentaria, ascende a 2.012.100 euros.
3. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional
Única.-A ampliación de crédito prevista no artigo único desta orde no afecta o prazo de presentación de solicitudes establecido na Orde do 27 de decembro de 2007.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 5 de xuño de 2008.
Fernando Xabier Blanco Álvarez
Conselleiro de Innovación e Industria
ORDE do 9 de xuño de 2008 pola que se modifica a Orde do 24 de abril de 2008 pola que se establecen as bases para a concesión, en réxime de concorrencia competitiva, de subvencións encamiñadas ao fomento da seguranza e da saúde no ámbito da minaría galega, e se procede á súa convocatoria para o ano 2008 (IN303A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 13/06/2008

No Diario Oficial de Galicia nº 91, do 13 de maio de 2008, publicouse a Orde do 24 de abril de 2008 pola que se establecen as bases para a concesión, en réxime de concorrencia competitiva, de subvencións encamiñadas ao fomento da seguranza e da saúde no ámbito da minaría galega, e se procede á súa convocatoria para o ano 2008.
O artigo 2, relativo ás solicitudes, establece que os formularios de solicitude de axuda deberaos obter, cubrir, validar e imprimir o solicitante a través da aplicación informática dispoñible no enderezo da internet http//www.conselleriaiei.org (sección de axudas). Tamén se pode acceder desde o enderezo http//www.xunta.es da Xunta de Galicia e neste mesmo sitio web facendo uso do rexistro telemático e do enlace dispoñible co procedemento IN303A.
Así mesmo, o punto primeiro do artigo 3 da citada orde establece que o prazo de presentación das solicitudes será dun mes desde o día seguinte ao da publicación da orde no Diario Oficial de Galicia. Entenderase como último día do prazo o correspondente ao mesmo ordinal do día da publicación.
Desde a apertura do prazo para xerar as solicitudes producíronse problemas técnicos de acceso e de utilización do sistema que supoñen a redución efectiva do prazo concedido e aconsellan a súa prórroga.
Na súa virtude, en uso das atribucións que me foron conferidas,
DISPOÑO:
Artigo 1º.-Modificar o parágrafo primeiro do artigo 3 da Orde do 24 de abril de 2008 pola que se establecen as bases para a concesión, en réxime de concorrencia competitiva, de subvencións encamiñadas ao fomento da seguranza e da saúde no ámbito da minaría galega, e se procede á súa convocatoria para o ano 2008, cuxo teor literal pasa a ser o seguinte:
O prazo de presentación das solicitudes comezará o 14 de maio de 2008 e rematará o 23 de xuño de 2008.
Artigo 2º.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 9 de xuño de 2008.
Fernando Xabier Blanco Álvarez
Conselleiro de Innovación e Industria
ORDE do 27 de maio de 2008 pola que se fixa o prezo de venda ao público da publicación Hipotiroidismo congénito.
CONSELLERÍA DE SANIDADE — III. OUTRAS DISPOSICIÓNS — 12/06/2008

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51 sinala a obriga de que os prezos privados sexan fixados polas consellerías correspondentes, logo do informe favorable da Consellería de Economía e Facenda, e publicados no Diario Oficial de Galicia.
Para cumprir este mandato e despois de emitido informe favorable da Consellería de Economía e Facenda, esta consellería
DISPÓN:
Artigo único.-
1. Queda aprobado o prezo de venda ao público da publicación editada polo Servizo Galego de Saúde e que se relaciona no anexo.
2. Este prezo entenderase, de ser o caso, con IVE incluído.
Santiago de Compostela, 27 de maio de 2008.
Mª. José Rubio Vidal
Conselleira de Sanidade
ANEXO
Hipotiroidismo conxénito: 5 .
CORRECCIÓN de erros.-Resolución do 12 de marzo de 2008, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, do acordo da comisión paritaria do convenio colectivo do sector de residencias privadas da terceira idade da Comunidade Autónoma de Galicia.
CONSELLERÍA DE TRABALLO — III. OUTRAS DISPOSICIÓNS — 12/06/2008

Advertido erro na devandita resolución, publicada no Diario Oficial de Galicia nº 87, do 7 de maio de 2008, cómpre publicar a corrección seguinte:
Engadir ao remate da táboa salarial que aparece reflectida no anexo I, publicada na páxina 8.163, a liña que figura a seguir:
Ver referencia pdf "11300D007P051.PDF"
CORRECCIÓN de erros.-Orde do 28 de abril de 2008 pola que se establecen as bases reguladoras para a concesión de subvencións a pequenas e medianas empresas galegas para apoiar as accións de implantación e certificación de modelos de xestión e a elaboración e verificación de memorias de responsabilidade social empresarial, así como para a selección de entidades colaboradoras que participarán na xestión delas, e se procede á súa convocatoria (procedemento IN514B).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 16/06/2008

Advertidos erros na Orde do 28 de abril de 2008, pola que se establecen as bases reguladoras para a concesión de subvencións a pequenas e medianas empresas galegas para apoiar as accións de implantación e certificación de modelos de xestión e a elaboración e verificación de memorias de responsabilidade social empresarial, así como para a selección de entidades colaboradoras que participarán na súa xestión, e se procede á súa convocatoria (procedemento IN514B), publicada no DOG nº 8, do 8 de maio de 2008, cómpre realizar as seguintes correccións:
Na páxina 8.275 no anexo A, Referenciais subvencionables, deben engadirse os seguintes referenciais:
Ver referencia pdf "11500D002P008.PDF"
RESOLUCIÓN do 6 de xuño de 2008, da Dirección Xeral de Formación e Colocación, pola que se abre o prazo de presentación de solicitudes de inscrición no Rexistro de Entidades Colaboradoras do Servizo Público de Emprego de Galicia para a captación de ofertas.
CONSELLERÍA DE TRABALLO — III. OUTRAS DISPOSICIÓNS — 17/06/2008

O Decreto 536/2005, do 6 de outubro, polo que se establece a estrutura orgánica da Consellería de Traballo, atribúelle a esta, a través da Dirección Xeral de Formación e Colocación, o exercicio das competencias, entre outras, en materia de formación ocupacional e intermediación no mercado de traballo, colocación e orientación laboral.
O Decreto 251/2007, do 13 de decembro, polo que se regula o recoñecemento da condición de entidade colaboradora do Servizo Público de Emprego de Galicia en captación de ofertas e a creación do rexistro administrativo (DOG nº 5, do 8 de xaneiro de 2008) establece no seu artigo 4.3º que o prazo de presentación de solicitudes para a inscrición no rexistro será establecido por resolución da dirección xeral competente en materia de intermedación laboral.
En virtude do anterior,
RESOLVO:
Primeiro.-As entidades que reúnan os requisitos establecidos no artigo 3 do Decreto 251/2007, do 13 de decembro, polo que se regula o recoñecemento da condición de entidade colaboradora do Servizo Público de Emprego de Galicia en captación de ofertas e a creación do rexistro administrativo, poderán presentar a correspondente solicitude de inscrición no rexistro en calquera momento a partir da publicación desta resolución no Diario Oficial de Galicia.
Segundo.-As solicitudes deberán presentarse segundo o modelo anexo I, publicado no Diario Oficial de Galicia do 28 de xaneiro de 2008, xunto coa documentación sinalada no artigo 4 do Decreto 251/2007, do 13 de decembro.
Santiago de Compostela, 6 de xuño de 2008.
Pastor Fuenteseca Díaz
Director xeral de Formación e Colocación
ORDE do 6 de xuño de 2008 pola que se fai pública a ampliación do importe existente para a concesión das axudas para a creación, renovación, modernización e innovación tecnolóxica das empresas de manipulación, transformación, conservación, tratamento e comercialización dos produtos da pesca, o marisqueo e a acuicultura convocadas pola Orde do 20 de febreiro de 2008.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 17/06/2008

A Orde do 20 de febreiro de 2008, pola que se modifican as bases reguladoras para a concesión de axudas para a realización de investimentos relativos á creación, renovación, modernización e innovación tecnolóxica das empresas de manipulación, transformación, conservación, tratamento e comercialización dos produtos da pesca, o marisqueo e a acuicultura, aprobadas pola Orde do 17 de xullo de 2000, e se particulariza para o exercicio 2008 o devandito procedemento (DOG nº 40, do 26 de febreiro), establece no seu artigo 2º o importe da contía máxima das axudas que ao seu abeiro poderán ser concedidas aos seus solicitantes.
Unha vez revisados os expedientes presentados ao abeiro da devandita orde, comprobouse que o importe total solicitado destas axudas superaba de xeito sobrado a existencia de crédito, o que faría imposible atender a demanda da maior parte das solicitudes presentadas.
Non obstante, e como consecuencia de que con posterioridade á publicación da orde foi aprobada unha incorporación de crédito, o importe inicialmente dotado pode ser incrementado, o que permitiría achegar as axudas a un maior número de beneficiarios.
Tendo en conta o indicado no artigo 2 da Orde do 20 de febreiro de 2008, o crédito inicial poderá ser ampliado en función das dispoñibilidades orzamentarias sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
Considerando todo o dito anteriormente é polo que cómpre ampliar o importe da contía máxima das axudas que poderán ser concedidas ao abeiro da referida Orde do 20 de febreiro de 2008 coa finalidade de achegalas ao maior número de beneficiarios posible.
Por todo o exposto e en uso das facultades que me foron conferidas
DISPOÑO:
Artigo único.
Primeiro.-Amplíase o importe da contía máxima das axudas que se van conceder ao abeiro da Orde do 20 de febreiro de 2008 (DOG nº 40, do 26 de febreiro) en 570.808,70 euros, con cargo á aplicación 14.03.723A.771.1 dos orzamentos xerais da Comunidade Autónoma de Galicia para o ano 2008.
Segundo.-Esta modificación non afecta o prazo establecido na referida orde para a presentación de solicitudes.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de xuño de 2008.
Carmen Gallego Calvar
Conselleira de Pesca e Asuntos Marítimos
DECRETO 119/2008, do 29 de maio, polo que se acepta a cesión a título gratuíto dun inmoble realizada polo Concello de Santiago de Compostela á Comunidade Autónoma de Galicia con destino a equipamentos da Administración de xustiza.
CONSELLERÍA DE ECONOMÍA E FACENDA — III. OUTRAS DISPOSICIÓNS — 17/06/2008

Con data do 12 de marzo de 2007 a Xunta de Goberno Local do Concello de Santiago de Compostela adoptou o acordo de ceder á Comunidade Autónoma de Galicia unha parcela no polígono das Fontiñas.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia e 33, 34 e 38 do Decreto 50/1989, do 9 de marzo, polo que se aproba o Regulamento para a execución da dita lei.
Na súa virtude, por proposta do conselleiro de Economía e Facenda e logo de deliberación do Consello da Xunta de Galicia, na súa reunión de vinte e nove de maio de dous mil oito,
DISPOÑO:
Artigo 1º
Acéptase nos termos establecidos polo Concello de Santiago de Compostela a cesión a título gratuíto dun inmoble, parcela IAD do proxecto de compensación do polígono nº 4 do Plan parcial das Fontiñas dunha superficie de douscentos dezanove metros e vinte e seis decímetros cadrados. Linda: norte, vía V-2; sur, rúa de Berlín; leste, vía V-2 e rúa de Berlín; e oeste, vía V-2 e rúa de Berlín. Referencia catastral: 8482901NH3488C0001JW.
Está inscrita no Rexistro da Propiedade número un de Santiago de Compostela no tomo 1576, libro 508, folio 65, predio nº 45.677.
Artigo 2º
O inmoble destinarase á construción e implantación de equipamentos institucionais administrativos da Administración de xustiza.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e nove de maio de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda
RESOLUCIÓN do 11 de xuño de 2008, da Secretaría Xeral de Comunicación, pola que se modifican os prazos de resolución e a data límite de xustificación das subvencións reguladas pola Resolución do 31 de decembro de 2007 pola que se convocan axudas a entidades sen ánimo de lucro para a adquisición de equipamento audiovisual e multimedia e para crear medios de información electrónica, para o ano 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/06/2008

Por Resolución do 31 de decembro de 2007, da Secretaría Xeral de Comunicación, convocáronse axudas a entidades sen ánimo de lucro para a adquisición de equipamento audiovisual e multimedia e para crear medios de información electrónica, para o ano 2008; publicada no DOG nº 14, do 21 de xaneiro.
Debido á inxente cantidade de solicitudes formuladas e ante a presentación incompleta destas por parte dos solicitantes, o que obriga, pola súa vez, a abrir prazos novos de emenda da documentación, considérase oportuno proceder a ampliar os prazos de resolución e a modificar a data límite de xustificación.
Tendo en conta o previsto no artigo 42.2º e 42.6º da Lei 30/1992, do 26 novembro, de réxime xuridico das administracións públicas e do procedemento administrativo común, e que non se supera o prazo máximo para resolver e notificar, que segundo o establecido no artigo 23.4º da Lei 9/2007, de subvencións de Galicia é de nove meses, computables a partir da publicación da correspondente convocatoria,
DISPOÑO:
Primeiro.-A modificación do artigo 11 da resolución no que se establece que o prazo máximo para resolver as solicitudes será de catro meses, contados desde o día seguinte ao de remate do prazo de presentación de solicitudes. Este prazo amplíase dous meses máis, é dicir, que o prazo de resolución desta convocatoria rematará o 22 de agosto de 2008.
Segundo.-A modificación do artigo 13 da resolución no que se establece que os beneficiarios da subvención quedarán obrigados a xustificar en todo caso antes do 1 de agosto de 2008 o pagamento da totalidade do investimento realizado. Esta prazo posponse dous meses, co cal os beneficiarios quedarán obrigados a xustificar, en todo caso antes do 1 de outubro de 2008, o pagamento da totalidade do investimento realizado, achegando, en soporte papel, a documentación requerida no citado artigo.
Santiago de Compostela, 11 de xuño de 2008.
Juan Fernando Salgado García
Secretario xeral de Comunicación
CORRECCIÓN de erros.-Resolución do 5 de xuño de 2008, da Secretaría Xeral de Emigración, pola que se regula a concesión, en réxime de concorrencia competitiva, de subvencións a entidades sen ánimo de lucro, para a realización de programas destinados a favorecer os procesos de acollida e integración da poboación inmigrante extracomunitaria na Comunidade Autónoma galega durante o ano 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/06/2008

Advertidos erros na devandita resolución, publicada no Diario Oficial de Galicia nº 113, do 12 de xuño de 2008, cómpre realizar as seguintes correccións:
-Na páxina 11.280, no artigo 5º, punto 1, onde di: «1.a) Programa de acollida integral.», debe dicir: «1.a) Programa de acollida.».
-Na páxina 11.281, no artigo 5º, punto 3, onde di: «3.a) Apoio ao acceso normalizado, participación eaplicación das mulleres inmigrantes en programas...», debe dicir: «3.a) Apoio ao acceso normalizado das mulleres inmigrantes en programas...».
DECRETO 118/2008, do 12 de xuño, polo que se concede a Medalla Castelao.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/06/2008

En atención aos méritos que neles concorren, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día doce de xuño de dous mil oito, concédeselles a Medalla Castelao a:
-Xosé Lois González Vázquez, O Carrabouxo.
-María Inmaculada Paz Andrade.
-Maximino Zumalave Caneda.
Santiago de Compostela, doce de xuño de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
RESOLUCIÓN do 12 de maio de 2008 pola que se fai pública a adhesión de dúas asociacións mexilloeiras ao convenio de colaboración entre o Instituto Galego de Promoción Económica (Igape) e as organizacións máis representativas dos intereses dos sectores implicados na produción, manipulación e transformación do mexillón na comunidade autónoma, para a habilitación dunha liña de financiamento específica para as empresas galegas produtoras de mexillón.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 03/06/2008

O Consello de Dirección do Igape, na súa xuntanza do 8 de febreiro de 2008, acordou por unanimidade dos seus membros asistentes a aprobación das bases reguladoras das axudas para a habilitación dunha liña de financiamento específica para as empresas galegas produtoras de mexillón, instrumentadas mediante convenio de colaboración entre o Instituto Galego de Promoción Económica (Igape), as entidades financeiras adheridas e as asociacións de produtores colaboradoras. Estas bases foron publicadas mediante Resolución do 3 de abril de 2008 (DOG nº 69, do 10 de abril).
Xunto co texto das devanditas bases publicouse a relación de entidades financeiras e de asociacións de produtores que se adheriron ao convenio.
Ratificada con datas do 5 e 7 de maio de 2008, respectivamente, a adhesión da Asociación de Mexilloeiros Virxe do Rosario e da Sociedade Cooperativa Galega Mexilloneiros de Galicia, cómpre facelo público.
Polo que antecede, en virtude das facultades que teño conferidas mediante o artigo 12 a) da Lei 5/1992, do 10 de xuño, de creación do Instituto Galego de Promoción Económica, e do artigo 11.1º a) do Decreto 317/1992, do 12 de novembro, polo que se aproba o Regulamento do Igape,
RESOLVO:
Facer pública a adhesión da Asociación de Mexilloeiros Virxe do Rosario e da Sociedade Cooperativa Galega Mexilloneiros de Galicia á relación de asociacións de produtores adheridas ao convenio de colaboración entre o Instituto Galego de Promoción Económica (Igape) e as organizacións máis representativas dos intereses dos sectores implicados na produción, manipulación e transformación do mexillón na comunidade autónoma, para a habilitación dunha liña de financiamento específica para as empresas galegas produtoras de mexillón, asinada o 1 de abril de 2008.
Santiago de Compostela, 12 de maio de 2008.
Álvaro Álvarez-Blázquez Fernández
Director xeral do Instituto Galego de Promoción Económica
ORDE do 6 de maio de 2008 pola que se declara a alienabilidade dun inmoble sito en Xinzo de Limia.
CONSELLERÍA DE ECONOMÍA E FACENDA — III. OUTRAS DISPOSICIÓNS — 03/06/2008

A Comunidade Autónoma de Galicia é titular dun inmoble sito na rúa Santa Mariña 77 de Xinzo de Limia de 1.000 m2, segundo o rexistro.
O dito inmoble perténcelle á Comunidade Autónoma de Galicia en virtude do traspaso de funcións e servizos da Administración do Estado á Comunidade Autónoma de Galicia en materia de sementes e plantas de viveiro, efectuado a través do Real Decreto 244/1985, do 6 de febreiro.
Mediante o Decreto 74/2008, do 10 de abril (DOG nº 76, do 21 de abril), acordouse a súa desafectación do dominio público.
Unha vez obtida a súa inscrición no correspondente rexistro da propiedade a nome da Comunidade Autónoma de Galicia, procede declarar a súa alienabilidade de conformidade co disposto no artigo 24 da Lei 3/1985, do 12 de abril, do patrimonio da Comunidade Autónoma de Galicia, e no artigo 60 do Decreto 50/1989, do 9 de marzo, polo que se aproba o seu regulamento, co obxecto de posibilitar o seu tráfico patrimonial.
Na súa virtude, por proposta da Secretaría Xeral e do Patrimonio,
DISPOÑO:
Artigo único.-
Declárase a alienabilidade do inmoble que se describe a continuación:
Inmoble sito na rúa Santa Mariña 77, de Xinzo de Limia, de 1.000 m2 segundo o rexistro, que estrema, norte, José Méndez Sirgo, hoxe nº 79 da rúa Santa Mariña; sur, camiño, hoxe rúa Cemiterio; leste, camiño, hoxe rúa Santa Mariña e oeste, Manolo Juana, hoxe, nº 6 da rúa Cemiterio de Josefa Gómez Fariñas.
Inscrito no Rexistro da Propiedade de Xinzo de Limia como predio nº 7.850, tomo 762, libro 201, folio 103. Referencia catastral: 5282024PG0558N0001LD.
Prezo do inmoble 1.201.717,92 .
Santiago de Compostela, 6 de maio de 2008.
P.D. (Orde 18-9-2006)
Inmaculada Viña Carregal
Secretaria xeral e do Patrimonio da Consellería
de Economía e Facenda
RESOLUCIÓN do 26 de maio de 2008, da Dirección Xeral da Función Pública, pola que se modifica a do 8 de maio, pola que se fixa o procedemento, o lugar e o prazo de presentación de solicitudes para a concesión de axudas de acción social do ano 2007.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/06/2008

Dando cumprimento ao disposto nas normas xerais 3 (Solicitudes e documentación) e 5 (Prazo e lugar de presentación das solicitudes), dos criterios de repartición do fondo de acción social para o exercicio do ano 2007, ditouse Resolución do 8 de maio de 2008 pola que se fixaba o procedemento, o lugar e o prazo de presentación de solicitudes para a concesión de axudas de acción social do ano 2007.
O número 1 do punto primeiro da dita resolución establecía que o prazo para cubrir os formularios electrónicos e presentalos, unha vez impresos, ante as unidades certificadoras, comezaría o 22 de maio de 2008 e remataría o 6 de xuño de 2008.
Desde a apertura do prazo para xerar as solicitudes producíronse problemas técnicos de acceso e de utilización do sistema que supoñen a redución efectiva do prazo concedido e aconsellan a súa prórroga.
En consideración ao exposto,
DISPOÑO:
Primeiro.-Modificar o parágrafo segundo do número 1 do punto primeiro da Resolución do 8 de maio de 2008, pola que se fixa o procedemento, o lugar e o prazo de presentación de solicitudes para a concesión de axudas de acción social do ano 2007, cuxo teor literal pasa a ser o seguinte:
O prazo para cubrir e presentar as solicitudes impresas comezará o 22 de maio de 2008 e rematará o 10 de xuño de 2008.
Segundo.-Contra esta resolución que pon fin á vía administrativa, poderán os interesados interpoñer recurso contencioso-administrativo no prazo de dous meses contados desde o día seguinte ao da súa publicación, ante o Xulgado do Contencioso-Administrativo de Santiago de Compostela, conforme o artigo 14.2º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 26 de maio de 2008.
Mª del Mar Rodríguez Fernández
Directora xeral da Función Pública
CORRECCIÓN de erros.-Resolución do 8 de xaneiro de 2008, da Dirección Xeral de Calidade e Avaliación Ambiental, pola que se lle dá publicidade á instrución técnica de residuos ITR/01/08, do 8 de xaneiro de 2008, desta dirección xeral, referente á elaboración de solos (tecnosolos) derivados de residuos.
CONSELLERÍA DE MEDIO AMBIENTE E DESENVOLVEMENTO SOSTIBLE — I. DISPOSICIÓNS XERAIS — 22/07/2008

Advertidos erros no texto da resolución, publicado no Diario Oficial de Galicia, nº 18, do 25 de xaneiro de 2008, é necesario publicar a corrección seguinte:
-Na páxina 1.501, a letra a) do número 3.1, debe dicir: «a) Subministrar información básica sobre o residuo (tipo e orixe, composición, grao de homoxeneidade, pH, condutividade eléctrica, granulometría, carbono total, nitróxeno total, fósforo total, potasio total, calcio total, magnesio total, hidrocarburos totais e, se é necesario, outras propiedades características)».
-Na páxina 1.504, na táboa 2, onde di: «Hg 0,5», debe dicir: «Hg 1».
- Na páxina 1.504, na táboa 4, onde di: «Hidrocarburos totais de petróleo 50», debe dicir: «Hidrocarburos totais de petróleo 500».
-Na páxina 1.506, na táboa correspondente do anexo I, despois do Código LER 010308 1, 4 Residuos de po.... substancias perigosas, debe dicir: 0104 Residuos da transformación física e química de minerais non metálicos.
-Na páxina 1.507, o código LER 020501 do anexo I, debe dicir: «020501 2, 5».
-Na páxina 1.507, na táboa do anexo I, despois do código LER «030310 1 Refugallos de fibras.......por separación mecánica», debe engadirse o código LER: «030311 1, 4 Lodos de tratamento in situ de efluentes distintos dos especificados no código 030310 e que non conteñan substancias perigosas».
-Na páxina 1.507, na táboa do anexo I, despois do código LER «040210 Materia orgánica... cera», debe engadirse o código LER: «040220 1, 4 Lodos do tratamento in situ de efluentes distintos dos especificados no código 040219 e que non conteñan substancias perigosas».
-Na páxina 1.509, na táboa do anexo I, despois do código LER «19 Residuos das instalacións.... para uso industrial», debe dicir: «1905 Residuos do tratamento aeróbico de residuos sólidos...».
-Na páxina 1.509, na táboa do anexo I, despois do código LER «1908 Residuos de plantas ... noutra categoría», debe dicir: «190802 1, 2, 5 Residuos de desareamento....».
-Na páxina 1.509, no código LER 190812 do anexo I, onde di: «190812 1, 4, 5....», debe dicir: «190812 1, 2 ,4, 5....».
-Na páxina 1.509, no código LER 190814 do anexo I, onde di: «190814 1, 4, 5...», debe dicir: «190814 1, 2, 4, 5...».
-Na páxina 1.509, a norma 2 do anexo I, debe dicir: «Norma 2. Residuos admisibles sempre que se cumpran os requisitos previstos na normativa de aplicación, en particular o Regulamento (CE) 1774/2002, polo que se establecen as normas sanitarias...».
-Na páxina 1.510, no número 4 do anexo II, onde di: «UNE-EN-ISO: Salmonella», debe dicir: «UNE-EN-ISO-6579: Salmonella».
-Na páxina 1.511, o punto c.3 do anexo III, debe dicir: «c.3. Declaración do propietario de asumir o control e manter o uso definido durante o tempo mínimo de seguridade (5 anos)».
CORRECCIÓN de erros.-Resolución do 18 de decembro de 2007 pola que se anuncia convocatoria pública de axudas e subvencións ao sector escénico e musical para o ano 2008.
CONSELLERÍA DE CULTURA E DEPORTE — III. OUTRAS DISPOSICIÓNS — 03/06/2008

Advertido erro na devandita resolución publicada no Diario Oficial de Galicia número 9, do luns 14 de xaneiro de 2008, cómpre realizar a seguinte corrección:
-Na páxina 864, columna dereita, cláusula 7ª, letra a), punto terceiro,
onde di: «-Xustificantes, orixinais ou copias compulsadas, dos gastos imputados á actividade obxecto da subvención, por importe igual ou superior á subvención concedida. (Sobre este aspecto, as entidades adxudicatarias da modalidade C.2 deberán xustificar para o seu cobramento o 100% dos gastos efectivamente realizados, sobre a base da porcentaxe máxima que o IGAEM subvenciona con respecto do custo total do proxecto de distribución presentado.)»; debe dicir: «-Xustificantes, orixinais ou copias compulsadas, dos gastos imputados á actividade obxecto da subvención, por importe igual ou superior á subvención concedida. As entidades adxudicatarias da modalidade C.2 deberán xustificar para o seu cobramento o 100% dos gastos efectivamente realizados, sobre a base da porcentaxe máxima que o IGAEM subvenciona con respecto do custo total do proxecto de distribución presentado. As entidades adxudicatarias da modalidade C.4. estarán exentas da presentación desta documentación.».
CONFLITO positivo de competencia número (4682-2008).
TRIBUNAL CONSTITUCIONAL — I. DISPOSICIÓNS XERAIS — 22/07/2008

O Pleno do Tribunal Constitucional, por providencia do 24 de xuño actual, admitiu a trámite o conflito positivo de competencia número 4682-2008, promovido pola Xunta de Galicia en relación coa Orde TAS/421/2008, do 19 de febreiro, pola que se establecen as bases reguladoras da concesión de subvencións sometidas ao réxime xeral de subvencións da Secretaría de Estado dos Servizos Sociais, Familias e Discapacidade, e de conformidade co disposto no artigo 10.2º LOTC na redacción dada pola Lei orgánica 6/2007, do 24 de maio, atribuír á Sala Segunda, á cal por quenda obxectiva lle correspondeu, o coñecemento deste conflito.
Madrid, o vinte e catro de xuño de dous mil oito. A secretaria de Xustiza do Pleno. Herminia Palencia Guerra. Asinado e rubricado.
O secretario xeral
Rubricado
RESOLUCIÓN do 20 de xuño de 2008 pola que se lle dá publicidade ao acordo do Consello da Xunta de Galicia, do 19 de xuño de 2008, polo que se actualizan os importes previstos no anexo IV do Decreto 144/2001, do 7 de xuño, de indemnizacións por razón de servizos ao persoal con destino na Administración autonómica de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 17/07/2008

O Decreto 144/2001, do 7 de xuño, de indemnizacións por razón de servizos ao persoal con destino na Administración autonómica de Galicia regula, no seu artigo 26, as asistencias que se aboarán pola concorrencia as sesións dos tribunais de oposicións e concursos ou outros órganos encargados de selección de persoal ou de probas que sexa necesario superar para o exercicio de profesións ou para a realización de actividades, e remite ás contías sinaladas no seu anexo IV.
En relación coas devanditas contías, a disposición derradeira cuarta prevé a súa revisión periódica mediante acordo do Consello da Xunta de Galicia, que se publicará no Diario Oficial de Galicia.
O tempo transcorrido desde a aprobación do decreto mencionado, que entrou en vigor o 25 de xuño de 2001, e o número de órganos incluídos no seu ámbito de aplicación, aconsellan levar a cabo a actualización dos importes sinalados no referido anexo IV.
En consecuencia, por proposta da Consellería de Presidencia, Administracións Públicas e Xustiza, o Consello da Xunta de Galicia, na súa reunión do día 19 de xuño de dous mil oito, adoptou o seguinte
ACORDO:
Primeiro.-Aprobar a actualizacion dos importes establecidos no anexo IV do Decreto 144/2001, do 7 de xuño, de indemnizacións por razón de servizos ao persoal con destino na Administración autonómica de Galicia pola asistencia por participación en tribunais de oposicións ou concursos ou doutros órganos encargados da selección de persoal, de acordo coa previsión recollida na disposición derradeira cuarta do mesmo texto normativo.
Esta actualización realizarase tendo en conta as porcentaxes do índice de prezos de consumo previstas nas leis xerais de orzamentos para a Comunidade Autónoma de Galicia correspondentes aos exercicios 2001 a 2008.
De acordo co exposto, os importes resultantes que se aboarán por cada asistencia derivada da participación en tribunais de oposicións ou concursos ou doutros órganos encargados da selección de persoal será a seguinte:
Categorías		 Importe ()
-Categoría primeira:
Presidente e secretario 		52,71
Vogais 				49,20
-Categoría segunda:
Presidente e secretario 		49,20
Vogais 				45,70
-Categoría terceira:
Presidente e secretario 		45,70
Vogais 				42,17
-Categoría cuarta:
Presidente e secretario 		42,17
Vogais 				38,66
-Categoría quinta:
Presidente e secretario 		38,66
Vogais 				35,15
Segundo.-Ordenar a publicación deste acordo no Diario Oficial de Galicia, que entrará en vigor o día seguinte ao da súa publicación.
Santiago de Compostela, 20 de xuño de 2008.
Mª Mar Rodríguez Fernández
Directora xeral da Función Pública
ORDE do 3 de xullo de 2008 pola que se fixa o prezo de venda ao público da publicación Contas económicas da agricultura 2004.
CONSELLERÍA DO MEDIO RURAL — III. OUTRAS DISPOSICIÓNS — 16/07/2008

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51 sinala a obriga de que os prezos privados sexan fixados polas consellerías correspondentes, logo de informe favorable da Consellería de Economía e Facenda, e publicados no Diario Oficial de Galicia.
Para cumprir este mandato e despois de emitido informe favorable da Consellería de Economía e Facenda, esta consellería
DISPÓN:
Artigo único.
1. Queda aprobado o prezo de venda ao público da publicación editada por esta consellería Contas económicas da agricultura 2004 ao prezo de 12 .
2. Este prezo entenderase con IVE incluído.
Santiago de Compostela, 3 de xullo de 2008.
Alfredo Suárez Canal
Conselleiro do Medio Rural
ORDE do 10 de xullo de 2008 pola que se amplía a dotación orzamentaria para a concesión das axudas da do 31 de xaneiro pola que se establecen as bases e se convocan para o ano 2008 as axudas á silvicultura en bosques no medio rural.
CONSELLERÍA DO MEDIO RURAL — III. OUTRAS DISPOSICIÓNS — 16/07/2008

O día 11 de febreiro de 2008 a Consellería do Medio Rural publicou a orde do 31 de xaneiro de 2008 (DOG nº 29, do 11 de febreiro) pola que se establecen as bases e se convocan para o ano 2008 as axudas á silvicultura en bosques no medio rural.
No seu artigo 14 precísanse as aplicacións orzamentarias e o importe económico previsto para o financiamento das ditas axudas e sinálase que as dotacións iniciais se poderán incrementar, se for procedente, con fondos propios, do Estado ou comunitarios.
Coa finalidade de poder amparar todas as solicitudes de axudas á silvicultura en bosques no medio rural, no marco das axudas ao desenvolvemento rural en Galicia, e pois que a dotación inicial resulta insuficiente, aprobáronse os correspondentes expedientes de xeración e ampliación de crédito, polo que cómpre, mediante esta orde, ampliar a dotación orzamentaria consignada inicialmente para a concesión das mencionadas axudas.
En consecuencia, de conformidade co previsto no artigo 30.1º.3 do Estatuto de autonomía de Galicia, e conforme o disposto no artigo 31 da Lei 9/2007, do 13 de xuño, de subvencións de Galicia, de acordo co disposto na Lei 1/1983, do 22 de febreiro, reguladora da Xunta e da súa Presidencia, e demais normativa concorrente,
DISPOÑO:
Artigo único.
1. A dotación orzamentaria prevista no artigo 14 da Orde do 31 de xaneiro de 2008, pola que se establecen as bases e se convocan para o 2008 as axudas á silvicultura en bosques no medio rural (DOG nº 29, do 11 de febreiro), amplíase con fondos Feader, con cargo ás dispoñibilidades orzamentarias existentes na aplicación 11.06.713B.770.0 no ano 2008 polo importe de 3.758.726,06  e no ano 2009 polo importe de 2.000.000 , dotación que poderá ser incrementada con fondos comunitarios, do Estado ou da comunidade autónoma.
2. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposicións adicionais
Primeira.-A ampliación do crédito prevista no artigo único desta orde non afecta o prazo de presentación de solicitudes establecido na devandita orde do 31 de xaneiro de 2008.
Segunda.-De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de xullo de 2008.
Alfredo Suárez Canal
Conselleiro do Medio Rural